Framkvæmdastjóri Vistorku á Akureyri segir raunsæjan kost að Ísland geti orðið algjörlega óháð olíu á næstu árum og þar með sjálfbært um alla orkuframleiðslu. Heildræna stefnu vanti þó í málaflokknum.
Fyrirtækið Vistorka hefur það að markmiði að stuðla að framleiðslu umhverfisvæns eldsneytis með sjálfbærri nýtingu hráefnis. Guðmundur Haukur Sigurðarson, framkvæmdastjóri fyrirtækisins segir tímaspursmál hvenær hætt verði að nota olíu sem orkugjafa.
Sá dagur mun renna upp að við hættum að nota olíu, hvort sem það verður af okkar eigin ákvörðunum eða hún tæmist.
Við Íslendingar í gegnum tíðina höfum verið ofsalega háð olíu. Málið er að við erum með bullandi framleiðslu á öðru eldsneyti.
Guðmundur nefnir þar sem dæmi metan, lífdísil og vetni. Hann telur því að hægt væri að flýta banni á innflutningi á bensín- og dísilbílum til 2025. Tæknilegar áskoranir séu þó vissulega einhverjar.
En að það séu einhverjar hindranir eða eitthvað ómögulegt, það er ekki. Hér á Akureyri erum við búin að framleiða sem samsvarar milljón lítrum af olíu af metani
og milljón lítrum af lífdísli sem samsvarar tveimur milljón lítra af olíu erum við búin að framleiða hér á Akureyri bara úr ruslinu okkar.
Lausnin í umhverfismálum sé þó ekki, að mati Guðmundar, að skipta út bílum sem nota olíu fyrir aðra sem nota umhverfisvæna orkugjafa. Það þurfi einfaldlega að fækka bílum, enda séu þeir mun fleiri á Íslandi en í öðrum Evrópuríkjum.
Við þurfum einhvern veginn að vinna í þessu heildarprógrammi í breyttum ferðavenjum.
Vissulega koma rafbílar í staðinn en 230.000 rafbílar eða dísilbílar það er jafnmikið magn af bílum.